钦定古今图书集成/理学汇编/学行典/第130卷 > 日知录 > 《恕斋铭》宋·张栻
## 钦定古今图书集成/理学汇编/学行典/第130卷 > 日知录 > 《恕斋铭》宋·张栻

刑成不变，君子尽心。明动丽止。象著羲《经》，所存曷先。
其恕之云，“自尽于己，以察其情。”意有所先，则弗敢成。
见虽云独，亦靡敢轻。幽隐之狂，是达是行。毫厘之疑，
是析是明。俾尔寡弱，无有或困。于尔强慝，靡诛靡遁。
及得其情，又以勿喜。古人如此，恕有馀地。我名于斋，
意实在兹。嗟嗟来者，尚克念之。

先儒以恕为如心，而学者始明恕。圣人浸远，道学无
传，于是汉人之《中庸》，唐人之模棱，皆足以自附于此
一字之义。天下之不见圣久矣，尚赖伊洛诸君子出
而抉圣经千载之秘，而后之学者，遂得袭其遗馀以
求进于道。番易徐君应明，有志于学，特以恕为入门，
则其幸生于道学之世，而不至涵忍混贷，以沦于汉、
唐之陋也，审矣。虽然，如心之事，亦有所用力焉。按：《传》
专言恕者，其事有二：子曰：“己所不欲，勿施于人”，《大学》
言“上下、前后左右有絜矩之道”，此言如爱己之心而
爱人者也。《大学》言“有诸己而后求诸人，无诸己而后
非诸人”，此言如治己之心而治人者也。然而如爱己
之心而爱人，则先儒必归之“穷理正心”；如治己之心
而治人，则先儒必以强于自治为本。盖未能穷理正
心，则吾之爱恶取舍未必得正，而推己及物亦必不
得其当。然未能强于自治，则是以不正之身为标的。
将使天下之人皆如吾之不正而沦胥以陷，则吾之
为恕者岂不相远？而吾夫子所谓“终身可行”者，岂若
是哉！故夫《论语》“一贯”之“恕”，《中庸》“违道不远”之恕，又必
以忠并言。盖惟忠，而后所如之心无往非正，而凡穷
理正心，强于自治，皆求以不悖乎忠而已也。抑予闻
之，《论语》之忠恕，至诚无息，而万物之各得其所也，圣
人之事也；《中庸》之忠恕，尽己之心而推以及人也，学
者之事也。吾侪小人，由前之所以用力者求之，以进
于《中庸》之忠恕，则圣人之忠恕，岂曰己之菲薄，而无
足以进诸曾子之唯哉！愿与徐君讲之。